**MISSATGE URBI ET ORBI**

**DEL SANT PARE FRANCESC**

**NADAL 2018**

**Dimarts, 25 de desembre de 2018**

Benvolguts germans i germanes, bon Nadal.

A vosaltres, fidels de Roma; a vosaltres, peregrins, i a tots els qui esteu connectats des d’arreu del món, renovo el joiós anunci de Betlem: «Glòria a Déu a dalt del cel, i a la terra pau als homes que ell estima» (Lc 2,14).

Com els pastors, que van ser els primers a arribar a la gruta, contemplem sorpresos el senyal que Déu ens ha donat: «Un infant faixat amb bolquers i posat en una menjadora» (Lc 2,12). En silenci, ens agenollem i adorem.

I què ens diu aquest Nen, que ens ha nascut de Maria Verge? Quin és el missatge universal del Nadal? Ens diu que Déu és un Pare bo i que nosaltres som tots germans.

Aquesta veritat es troba a la base de la visió cristiana de la humanitat. Sense la fraternitat que Jesucrist ens ha donat, els nostres esforços per un món més just no arribarien gaire lluny, i fins i tot els millors projectes corren el risc de convertir-se en estructures sense esperit.

Per això, el meu desig de bon Nadal és un desig de fraternitat: fraternitat entre persones de qualsevol nació i cultura; fraternitat entre persones amb idees diferents, però capaces de respectar-se i d’escoltar l’altre; fraternitat entre persones de religions diferents. Jesús ha vingut a revelar el rostre de Déu a tots aquells que el cerquen.

I el rostre de Déu s’ha manifestat en un rostre humà concret. No va aparèixer com un àngel, sinó com un home, nascut en un temps i en un lloc. Així, amb la seva encarnació, el Fill de Déu ens indica que la salvació passa a través de l’amor, de l’acollença i del respecte de la nostra pobra humanitat, que tots compartim en una gran varietat d’ètnies, de llengües, de cultures…, però tots germans en humanitat.

Llavors, les nostres diferències no són un mal o un perill, sinó que són una riquesa. Com per a un artista que vol fer un mosaic: és millor tenir a disposició tessel·les de molts colors, abans que de pocs colors.

L’experiència de la família ens ho ensenya: essent germans i germanes, som diferents els uns dels altres, i no sempre estem d’acord, però hi ha un vincle indissoluble que ens uneix, i l’amor dels pares ens ajuda a estimar-nos. Això mateix val per a la família humana, però aquí Déu és el «pare», el fonament i la força de la nostra fraternitat.

Que en aquest Nadal redescobrim els nexes de fraternitat que ens uneixen com a éssers humans i vinculen tots els pobles. Que faci possible que israelians i palestins reprenguin el diàleg i emprenguin un camí de pau que posi fi a un conflicte que —des de fa més de setanta anys— lacera la Terra escollida pel Senyor per a mostrar el seu rostre d’amor.

Que el Nen Jesús permeti a l’estimada i martiritzada Síria que torni a trobar la fraternitat després de llargs anys de guerra. Que la Comunitat internacional s’esforci fermament per a trobar una solució política que deixi de costat les divisions i els interessos creats per tal que el poble sirià, especialment els qui van haver de deixar les seves terres i cercar refugi en un altre lloc, pugui tornar a viure en pau a la seva pàtria.

Penso en el Iemen, amb l’esperança que la treva aconseguida per mediació de la Comunitat internacional pugui alleujar finalment tants nens i poblacions exhaustos per la guerra i la fam.

Penso també en l’Àfrica, on milions de persones estan refugiades o desplaçades i necessiten assistència humanitària i seguretat alimentària. Que el diví Infant, Rei de la pau, faci emmudir les armes i sorgir una nova albada de fraternitat a tot el continent, i beneeixi els esforços d’aquells que es comprometen a promoure camins de reconciliació a nivell polític i social.

Que el Nadal enforteixi els vincles fraterns que uneixen la Península coreana i permeti que es continuï el camí d’apropament posat en marxa, i que s’aconsegueixin solucions compartides que assegurin a tots els desenvolupament i el benestar.

Que aquest temps de benedicció permeti a Veneçuela trobar de nou la concòrdia i que tots els membres de la societat treballin fraternalment pel desenvolupament del país, ajudant els sectors més dèbils de la població.

Que el Senyor que neix doni consol a l’estimada Ucraïna, ansiosa per reconquerir una pau duradora que triga a arribar. Només amb la pau, respectuosa dels drets de qualsevol nació, el país pot recuperar-se dels sofriment patits i restablir condicions dignes per als propis ciutadans. Em sento proper a les comunitats cristianes d’aquesta regió i demano que es puguin teixir relacions de fraternitat i d’amistat.

Que davant del Nen Jesús, els habitants de l’estimada Nicaragua es redescobreixin germans, perquè no prevalguin les divisions i les discòrdies, sinó que tots s’esforcin per afavorir la reconciliació i per a construir junts el futur del país.

Vull recordar esdals pobles que sofreixen les colonitzacions ideològiques, culturals i econòmiques veient lacerada la seva llibertat i la seva identitat, i que sofreixen per la fam i la manca de serveis educatius i sanitaris.

Dirigeixo un record particular als nostres germans i germanes que celebren la Nativitat del Senyor en contextos difícils, per no dir hostils, especialment allí on la comunitat cristiana és una minoria, sovint vulnerable o no considerada. Que el Senyor els concedeixi —a ells i a totes les comunitats minoritàries— viure en pau i que vegin reconeguts els seus drets, sobretot a la llibertat religiosa.

Que el petit Infant enfredorit que contemplem avui en el pessebre protegeixi tots els nens de la terra i tota persona fràgil, indefensa i descartada. Que tots puguem rebre pau i consol pel naixement del Salvador i, sentint-nos estimats per l’únic Pare celestial, retrobar-nos i viure com germans.